Read in English . Il-PBS fi stqarrija qal l-ilment li għamel il-Partit Nazzjonalista dwar l-intervista li l-Kap tal-Partit Nazzjonalista kellu fil-programm Insights hija attentat ċar biex jiġi mittiefes id-dritt ta' ġurnalist li jistaqsi mistoqsijet leġittimi lil politiċi. Min-naħa l-oħra l-Partit Nazzjonalista qal li jistenna li l-PBS jieqaf ikun kompliċi mal-Gvern Laburista. Il-PN żied li jistenna li l-PBS jibda josserva u jirrispetta l-obbligu tiegħu bħala stazzjon nazzjonali li jimxi b'mod imparzjali kif inhu mniżżel fil-kostituzzjoni ta' Malta. Ilbieraħ il-Partit Nazzjonalista għamel ilment uffiċjali mal-Awtorità tax-Xandir dwar l-intervista li saret lill-Kap tal-Oppożizzjoni Bernard Grech fuq l-istazzjon nazzjonali. L-ilment jgħid li fl-intervista, il-ġurnalist staqsa mistoqsijiet li kellhom xejra partiġġjana. Il-PN bi lment mal-Awtorità tax-Xandir fuq intervista "partiġġjana" mit-TVM Fl-ilment il-Partit Nazzjonalista kkompara l-mod kif il-preżentatur Glen Falzon intervista lil Kap tal-Oppożizzjoni u lill-Prim Ministru Robert Abela fl-istess programm. Huma qalu li Falzon mexa differenti maż-żewġ mexxejja. Il-PBS fl-istqarrija kompliet li fliet il-programm Insights u nnotat il-mod professjonali u imparzjali li bih il-ġurnalist mexxa l-programm. Żiedet li l-libertà tal-espressjoni u l-protezzjoni tal-ġurnalist hija għal-qalb il-PBS u se toffri kenn lill-ġurnalisti kollha speċjalment lil dawk li jkollhom xi pressjonijet biex tiġi kkundizzjonata l-ħidma tagħhom. Il-PBS temm li se jkun qiegħed jiddefendi l-pożizzjoni tiegħu quddiem l-Awtorità tax-Xandir. Il-PBS għandu jkun impazjali u mhux kompliċi mal-PL – PN Il-Partit Nazzjonalista fi stqarrija b'reazzjoni għall-istqarrija tal-PBS qal li PBS għandu jkun imparzjali u jieqaf ikun kompliċi mal-Gvern Laburtista. Żied li fl-aħħar snin il-Gvern Laburista biddel lill-istazzjon nazzjonali f'għodda politika partiġġjana u ħa lura l-istazzjon nazzjonali għal żmien Xandir Malta meta kienet titwettaq diskriminazzjoni u ċensura kontinwa kontra l-Kap tal-Oppożizzjoni u l-Partit Nazzjonalista. Il-PN ikkonkluda li huwa jħeġġeġ u jiddefendi d-dritt ta' kull ġurnalist li jistaqsi l-mistoqsijiet kollha li jrid. Iżda jenfasizza l-obbligu tal-istazzjon nazzjonali li ma jiddiskriminax kontra l-Partit Nazzjonalista billi jħalli lill-Gvern Laburista jabbuża mill-professjonalità tal-ġurnalisti tiegħu stess. .td_uid_3_6016c28be7d43_rand.td-a-rec-img{text-align:left}.td_uid_3_6016c28be7d43_rand.td-a-rec-img img{margin:0 auto 0 0}